b'\n_START_ARTICLE_\nAustad g\xc3\xa5rd\n_START_PARAGRAPH_\nAustad g\xc3\xa5rd er en herreg\xc3\xa5rd i Drammen og er i dag en del av Drammens Museum. Austad g\xc3\xa5rd og hage er et fredet kulturminne. _NEWLINE_Hovedbygningen har en fasade med store s\xc3\xb8yler og ligger lett synlig n\xc3\xa5r en kommer kj\xc3\xb8rende over Drammensbroen fra Lier og Oslo._NEWLINE_G\xc3\xa5rden er omtalt allerede p\xc3\xa5 1300-tallet, og den har v\xc3\xa6rt en betydelig g\xc3\xa5rd fra gammelt av. Navnet kommer av mannsnavnet "Audi" \xe2\x80\x93 alts\xc3\xa5 "Audis g\xc3\xa5rd". P\xc3\xa5 1640-tallet ble den mektige Hannibal Sehested eier av Austad. Senere var g\xc3\xa5rden eid av Kronen, men i 1675 ble Austad gitt til Peder Schumacher Griffenfeldt sammen med 20 andre Drammensg\xc3\xa5rder. Da han mistet makten og ble fengslet \xc3\xa5ret etter, gikk g\xc3\xa5rdene tilbake til Kronen. Kongss\xc3\xb8nnen, stattholder Ulrik Fredrik Gyldenl\xc3\xb8ve eide g\xc3\xa5rden sist p\xc3\xa5 1600-tallet. Deretter hadde g\xc3\xa5rden skiftende eiere._NEWLINE_Austad g\xc3\xa5rd ble utlagt i 1697 som skattefri hovedg\xc3\xa5rd for amtmannen i Buskerud, Poul Glud. Han oppf\xc3\xb8rte her et herskapelig anlegg som brant i 1807._NEWLINE_Den n\xc3\xa5v\xc3\xa6rende hovedbygningen ble bygd i \xc3\xa5rene 1808-1813 p\xc3\xa5 de bevarte kjellerfundamentene. Byggherre og eier var da grosserer og jernverkseier Peder Juel von Cappelen i Drammen. Han ervervet eiendommen gjennom familien til ektefellen, Christine Marie f\xc3\xb8dt Klein, og de brukte den som sommerbolig. Lystg\xc3\xa5rden ble kj\xc3\xb8pt i 1842 av kj\xc3\xb8pmann og skipsreder Hans Andersen Ki\xc3\xa6r, og g\xc3\xa5rden ble i hans familie til 1928._NEWLINE_Fra 1931 var g\xc3\xa5rden eid av Skoger kommune og ble brukt til kommunestyrelokaler og kontorer. I 1963 ble g\xc3\xa5rden gitt til Drammens Museum i forbindelse med kommunesammensl\xc3\xa5ingen med Drammen. Drammens Museum har foretatt en oppussing og montering av innbo fra museets samlinger for \xc3\xa5 vise Austad som herskapshus i 1800-\xc3\xa5rene._NEWLINE_Visstnok skal svenske krigsfanger ha deltatt i byggingen, og en svensk artillerikaptein var muligens arkitekten bak bygget. Huset er bygd i en typisk senempire stil \xe2\x80\x93 s\xc3\xa5kalt \xc2\xabpalladiansk klassisisme\xc2\xbb, som ogs\xc3\xa5 er kjent fra andre steder. Foran fasaden er det fire, store joniske s\xc3\xb8yler som b\xc3\xa6rer en tempelaktig gavl. Inngangspartiet er p\xc3\xa5 Austads bakside og er p\xc3\xa5bygd senere. Arkitekt Lorentz Harboe Ree tegnet dette i 1918 i en nordisk nybarokk stil.'